[Foto’s] Erg vernielde hond kry goeie huisBoeta slaap gelukkig by sy nuwe huis (Foto: Verskaf) ŉ Jack Russell wat verlede maand in ŉ vernielde toestand by ŉ skool in Bloemfontein gevind is, is onlangs deur ŉ liefdevolle gesin aangeneem. Maroela Media het vroeër berig dié hond, wat net een oor en oog het, is deur die Dierebeskermingsvereniging (DBV) gered. “Hy het erge oorinfeksie gehad. Die veearts wat hom ondersoek het, vermoed ook dat die wond self toegegroei het nadat hy sy oog verloor het,” het Reinet Meyer, senior inspekteur by die DBV in Bloemfontein, gesê. Geen nuwe inligting is intussen gekry oor waar die hond vandaan kom nie, maar sy lewensverhaal het ŉ goeie wending geneem nadat hy vandeesmaand ŉ nuwe huis gekry het. “Daar was navrae reg oor die land – van Kaapstad tot Durban wou mense die hondjie aanneem.” Meyer vertel hulle het deur die lang lys van mense gewerk en uiteindelik die perfekte huis geïdentifiseer. “Ons het Saterdag weer vir hom gaan kuier by sy nuwe huis en hy word omtrent bederf,” het Meyer laat hoor. “Hy slaap op die bed saam met sy nuwe ouers en sodra hulle in die oggend hul oë oopmaak, is hy die eerste een wat soene uitdeel.” Boeta, soos sy nuwe gesin hom noem, het nie net drie nuwe hondemaats bygekry nie; hy het ook iemand wat heeldag by die huis is om vir hom liefde te gee. Meyer vertel dat hierdie storie werklik ŉ uitsondering is. “Hy het baie swaar gekry, is erg mishandel en ons het ons bes probeer om hom gelukkig te maak. Dis nou gelukkig oor en verby.”